Решение на Съда (шести състав) от 27 октомври 2011 г. - Европейска комисия/Република Гърция
(Дело C-601/10)
(Неизпълнение на задължения от държава членка - Директиви 92/50/ЕИО и 2004/18/ЕО - Обществени поръчки за услуги - Допълнителни услуги по вписване в кадастъра и в градоустройствения план - Процедура на договаряне без предварително публикувано обявление за обществена поръчка)
Език на производството: гръцки
Страни
Ищец: Европейска комисия (представители: M. Patakia и D. Kukovec)
Ответник: Република Гърция (представители: S. Chala и D. Tsagkaraki)
Предмет
Неизпълнение на задължения от държава членка - Нарушение на член 8 и член 11, параграф 3 от Директива 92/50/ЕИО на Съвета от 18 юни 1992 година относно координирането на процедурите за възлагане на обществени поръчки за услуги (ОВ L 209, стр. 1; Специално издание на български език, 2007 г., глава 6, том 2, стр. 50), както и на член 20 и член 31, точка 4 от Директива 2004/18/ЕО на Европейския парламент и на Съвета от 31 март 2004 година относно координирането на процедурите за възлагане на обществени поръчки за строителство, доставки и услуги (ОВ L 134, стр. 114; Специално издание на български език, 2007 г., глава 6, том 8, стр. 116; поправка в ОВ L 182; стр. 282) - Възлагане на обществена поръчка без предварително публикуване на обявление - Договор за допълнителни услуги по вписване в кадастъра и градоустройствения план - Общини Vassilika, Kassandra, Egnatia и Arethousa
Диспозитив
Като е възложила, посредством процедура на договаряне без предварително публикуване на обявление, обществени поръчки с предмет допълнителни услуги по вписване в кадастъра и в градоустройствения план, които не се съдържат в първоначалния договор, сключен от общини Vassilika, Kassandra, Egnatia и Arethousa, Република Гърция не е изпълнила задълженията си по член 8 и член 11, параграф 3 от Директива 92/50/ЕИО на Съвета от 18 юни 1992 година относно координирането на процедурите за възлагане на обществени поръчки за услуги, изменена с Директива 97/52/ЕО на Европейския парламент и на Съвета от 13 октомври 1997 г., както и по член 20 и член 31, точка 4 от Директива 2004/18/ЕО на Европейския парламент и на Съвета от 31 март 2004 година относно координирането на процедурите за възлагане на обществени поръчки за строителство, доставки и услуги.
Осъжда Република Гърция да заплати съдебните разноски.
____________
1 - ОВ C 63, 26.2.2011 г.